
AVIZ
asupra propunerii legislative pentru modificarea şi completarea Legii nr. 571/2003 privind Codul Fiscal
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr. 571/2003 privind Codul Fiscal, trimisă cu adresa nr. Pl.x- 608 din 8 octombrie 2007 şi înregistrată sub nr. 31/1004 din 25.09.2007.


Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 1 din Regulamentul Camerei Deputaţilor, republicat.


Senatul a respins propunerea legislativă în şedinţa din 18 septembrie 2007.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 16 octombrie 2007.


Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ cu nr. 353/19.03.2007 precum şi Punctul de vedere al Guvernului trimis cu adresa nr. 844 din 13.04.2007 prin care nu susţine adoptarea iniţiativei legislative.
 În urma dezbaterilor, membrii Comisiei au constatat că în cadrul negocierilor pentru aderarea României la U.E., la Capitolulul 10 – Impozitarea, s-a obţinut maximul de reducere admis de directiva comunitară faţă de cota standard, atât în ceea ce priveşte producţia de ţuică şi rachiuri din fructe realizată în gospodăriile individuale pentru consumul propriu, cât şi în ceea ce priveşte regimul accizelor pentru produsele alcoolice realizate în micile distilerii.
Având în vedere cele constatate, membrii Comisiei au hotărât, cu unanimitate de voturi, avizarea negativă a propunerii legislative.


În raport de obiectul şi conţinutul său, propunerea legislativă face parte din categoria legilor ordinare.
                              PREŞEDINTE,                  SECRETAR,
                             Sergiu  Andon                      George Băeşu
Consilier
Dr. George Cucu

